มาเดินเล่น Central World หาอะไรอร่อยๆ ทานในวันหยุด ด้วยความที่อยากได้ร้านที่มีทั้งอาหารและขนมให้ทาน มาเจอร้าน Salt // Pepper ที่ชั้น 7 ฝั่ง Zen เข้า ดูจากหน้าร้านตกแต่งสวยเก๋ น่าสนใจดี
 
เริ่มแรกสะดุดตากับป้ายโปรโมชั่นลด 50% ซี่โครงหมู ลองเปิดเมนูหน้าร้านดู ว้ายๆ!! อาหารฟิวชั่นหน้าตาดีเชียว  นอกจากซี่โครงแล้วยังมีโปรลด 50% ของหวานอย่างชอคโกแลตลาวาด้วย ดีงามอ่ะ ว่าแล้วจูงมือคนไปด้วยเดินเข้าร้านโลดค่ะ
 
เปิดดูรายการอาหารมากมายหลากหลาย เลือกไม่ถูกเลย หน้าตาชวนทานหลายอย่าง แต่เรามาเพื่อพิสูจน์ซี่โครงหมูที่ร้านเค้าเคลมว่าอร่อยขายได้ทะลุหมื่นซี่โครงจนต้องจัดโปรโมชั่นเพื่อขอบคุณลูกค้า จัดมาสิจ้ะจะรออะไร
 
• Pork BBQ Spare Ribs (ลด 50% = 265 บาท) – ซี่โครงหมูชิ้นใหญ่ เสิร์ฟมาบนถาดไม้พร้อมด้วยมันฝรั่งทอด มีซอส 3 อย่างคือซอสบาบีคิว ซอสมะเขือเทศ ซอสมัสตาร์ด และโควสลอเล็กๆ อีกหนึ่งถ้วย ซี่โครงหมูหมักมารสชาติดี เนื้อเยอะ นุ่มร่อนออกจากระดูก ส่วนมันฝรั่งทอดโรยผงปาปริก้ามาออกรสหวานนิด เผ็ดหน่อย กรอบเคี้ยวมัน สรุปเมนูนี้ดีงามสมกับที่เค้าโฆษณาจริงๆ ค่ะ ยิ่งมีโปรลดราคายิ่งดี๊..ดี
 
• ข้าวกระเทียมพริกไทยไส้กรอกชีส (220 บาท) – ข้าวผัดมาร่วนหอมกระเทียมพริกไทย ไส้กรอกชีสชิ้นใหญ่เนื้อแน่น จานที่เสิร์ฟมามีหลุมใส่น้ำปลาพริกแบบจัดมาพร้อม ไม่ต้องเสียเวลาขอเพิ่ม
 
• สลัดไก่ย่างตะไคร้ (220 บาท) – จานนี้ดีกว่าที่คาดคิดไว้ ไก่ย่างมาหอมกลิ่นตะไคร้ชัดเจน ทานกับสลัดผักสดกรอบ น้ำสลัดอร่อย ทานคู่กับไก่ย่างแล้วเพลินมาก แป๊บๆ สลัดหมดจาน
 
• ชอคโกแลตลาวา (ลด 50% = 95 บาท) – ชอคโกแลตลาวาเสิร์ฟพร้อมไอศกรีมเลือกรสได้ เราเลือกเป็นซอเบท์ราสเบอร์รี่มาตัดรสกัน ตัวชอคลาวาอร่อยเข้มข้นตามมาตรฐาน ตกแต่งจานมาสวยงามมีรายละเอียดเล็กๆ น้อยๆ ครบถ้วนแบบไม่หลุดจากรูปในเมนูเลย อร่อยและสวยงาม ถึงแม้จะลดราคาคุณภาพก็ไม่ลดตาม ถูกใจมากๆ ค่ะ
 
สรุป เป็นอีกหนึ่งร้านอาหารฟิวชั่นที่มีอาหารให้เลือกเยอะ รสชาติอร่อย คุณภาพดี ร้านตกแต่งสวย ในส่วนของราคาสำหรับเราเหมาะสม ไม่แพงเกินไป แล้วยิ่งมาเจอโปรโมชั่นของร้านด้วยยิ่งเริศค่า